google/wiki40b huggingface dataset:
Brintesia circe

Utseende

En ganske stor, brunsvart sommerfugl. Oversiden er brunsvart, med et nokså bredt, hvitt tverrbånd i vingens ytre del og en rund, svart øyeflekk (med lys kjerne) i spissen av forvingen. Undersiden av forvingen er grå med grå kanter, undersiden av bakvingen er gråspraglete. Et bredt, hakkete, hvitt tverrbånd går over begge vingepar, i tillegg har bakvingen et ufullstendig tverrbånd nærmere roten. Arten kan ligne flere andre europeiske ringvinger, men er større og mer kontrastrikt tegnet enn disse.

Levevis

Arten finnes på tørre, gresskledte steder eller buskmark, også på dyrket mark.

Utbredelse

Arten er utbredt i Sør- og Mellom-Europa, østover til Himalaya.
Kalbakken

Kalbakken er et strøk i bydel Grorud i Oslo. Mot vest ligger Bredtvet, mot sør er Nordtvet, mot øst er Grorud og mot nord går Riksvei 4 og danner grensen mot Rødtvet. Grorudbanen har hatt stopp ved Kalbakken stasjon siden 1966. Området er preget av blokkbebyggelse med lommer av eneboliger, tomannsboliger og rekkehus, samt noe næringsbygg, som Kalbakken Nærsenter med blant annet matbutikker, spisesteder og treningsstudio. 
En av landets eldste steinhvelvbruer, Kalbakkbrua, fra ca. 1790, ligger her, og førte den gamle Trondheimsveien over Alnaelva. Som en del av arbeidet med å åpne Alnaelva og anlegge turstier langs elveløpet er det opprettet et lite amfi ved Kalbakkbrua.
Nedre Kalbakkvei krysser Kalbakken nord-sør, og binder Riksvei 4 til Østre Aker vei og Europavei 6 ved Lindeberg. Fra vest mot øst gjennom området går Kalbakkveien fra Nedre Kalbakkvei til Groruddveien.
Mørk rutevinge

Utseende

En liten til middelsstor (vingespenn 32 – 38 mm) sommerfugl, sjokoladebrun med små, lyse flekker, som varierer i farge fra kremhvite til okergule.

Levevis

Larvene lever selskapelig på vendelrot (Valeriana). Arten forekommer nord til Valldal i Møre og Romsdal i Norge, men er lokal og sjelden og mangler trolig helt i store områder.
Kroppen (TV-program)

Forarbeid

Kroppen ble til etter at Trond Viggo Torgersen strøk i fysiologi på medisinstudiet i 1976 og bestemte seg for å lage en serie om hvordan kroppen virker for barn. Ada Haug, som da var sjef for Barne-TV, ønsket dette prosjektet i gang. Etter manusskriving og planlegging, begynte forarbeidet i 1979 og filmopptakene i 1980. Da Torgersen ble utdannet lege i desember 1980 var produksjonen over og sendingene kunne startes på nyåret.

Om programmet

Programmet bestod av Trond Viggo Torgersen som stod alene i et mørklagt studio og forklarte på en pedagogisk måte om diverse ting barn og ungdom måtte lure på. Han brukte store kulisser for å illustrere nerver, hårstrå, sædceller og andre kroppsdeler på nært hold. Programmet hadde også en sekvens kalt «Slik ser det ut i virkeligheten», som bestod av dokumentariske filmopptak tatt utenfor studio. Torgersen avsluttet programmet med en diskusjon sammen med barn om temaene, hva de har opplevd og hva de lurer på. På torsdager hadde han et kveldsprogram om kroppen på samme kanal sammen med Karsten Hytten, hvor formålet var å gi de voksne forståelse for det barna hadde sett to dager før, samt ta opp tema som også de voksne kunne være interesserte i.
Kroppen var en stor seersuksess, men fikk mye protest på grunn av nakne kropper som ble vist på fjernsynet. Dette gjaldt hovedsakelig episodene «Cellene», «Hvordan vi blir til» og «Huden». Torgersen har uttalt seg om at hvis serien hadde blitt vist i moderne tid hadde den blitt kalt for «pedo-tv», da den viser utviklingen av kjønnsorganer fra barn til voksen. Etter serien ble det utgitt bok ved samme navn i tidsrommet 1983–1985. Boken ble relansert i 2003 .
Bionic (programvare)

Bionic er en versjon av C-standardbiblioteket som er utviklet av Google for operativsystemet Android. Første versjon ble lansert 23. september 2008.
Dødssynden

Handling i Dødssynden

Spirituelle Cecilie Meiden, Tengels datterdatter, var kommet i ulykke. Hun var gravid- med sognets dypt ulykkelige prest. Cecilie hadde ikke hatt noen følelser for presten, det var hennes gode venn Alexander Paladin hun hadde tenkt på. Alexander hadde forøvrig større problemer. Han skulle til retten, for ryktene sa at han hadde tilbøyligheter som ble straffet med døden: homofili. 
Ettersom Cecilie og Alexander alltid hadde vært gode venner, bestemmer de seg for å inngå et fornuftsekteskap. Cecilie- som har følelser for Alexander- går inn i ekteskapet med klare øyne, og vissheten om at hun aldri vil vinne Alexanders kjærlighet. Alexander ville ta i mot det kommende barnet med åpne armer, ettersom han ikke kunne skaffe seg en arving selv. 
Kort tid etter bryllupet må Alexander reise ut i felten. I krigen blir han hardt skadd, og ligger i syketeltet for en lang tid. Sykteteltet er usedvanlig rent, og når han endelig får snakket med feltskjæren, får han seg en stor overraskelse. Til hans store forskrekkelse er det Cecilies legekyndige fetter Tarjei Lind av Isfolket som er legen i syketeltet. Men når Alexander forklarer at han er Cecilies ektemann er Tarjeis forskrekkelse større enn hans. Alexanders krigsskade er meget alvorlig, og han vil mest sannsynlig være lam fra livet og ned for resten av sitt liv. Han ble skutt i ryggen av fienden, og det er umulig for Tarjei å få kulen ut igjen.
Uheldigvis mister Cecilie barnet etter et katastrofalt uhell. Hun falt av en hest, og riene satte inn. Barnet var dødfødt. Alexander Paladins søster Ursula Paladin er til stor støtte for Cecilie etter uhellet, og innser endelig Cecilies kjærlighet til hennes bror. 
Når Alexander er frisk nok til å komme hjem, behandler Cecilie ham med varsomme hender, og de gjør øvelser hver kveld for å få liv i benene hans igjen. Etter å ha bøyd det ene benet hans for langt fram skriker Alexander til. Han blør ut av såret på ryggen- Cecilie hadde tatt for hardt i. Dagene går, men såret hans vil ikke gro. Cecilie prøver å tilkalle sin fetter Tarjei på overnaturlig vis- og lykkes. Når Tarjei har fått undersøkt såret, finner han ut at kulen har flyttet seg. Den er nå synlig, og Tarjei får tak i den med varsomme hender. En ny legelsestid begynner for Alexander- såret må få gro fullstendig igjen uten forstyrrelser. Alexander kan sakte og smått gjennbygge muskulaturen, og snart er han på beina igjen. Men etter en stund finner han ut at han ikke liker Cecilie bare som venn.
World League for Freedom and Democracy

Historie

WACLs forløper var den regionale organisasjonen Asian Peoples' Anti-Communist League (APACL), som i sin tur var etablert på initiativ av Chiang Kai-shek, Syngman Rhee og Elpidio R. Quirino i 1954. Ønsket om å etablere en verdensomspennende organisasjon resulterte i at APACL etablerte World Anti-Communist League i Seoul i 1966. Året etter holdt WACL sin første konferanse i Taipei med 170 representanter fra 60 land. I slutten av 1960-årene hadde WACL avdelinger i 43 land. Den norske avdelingen, Norsk Frihetsråd, ble dannet i Oslo den 19. juni 1969.
Tidlig i 1980-årene ble WACLs støtte til Contras i Nicaragua kritisert, og en utløsende årsak til at to amerikanske journalister gransket nettverket i USA og Latin-Amerika. De mente at WACL på dette tidspunktet var dominert av latinamerikanske dødspatruljer, antikommunistiske geriljagrupper i Afrika, amerikanske høyreekstreme som Ku Klux Klan samt europeiske nynazister og gamle nazikollaboratører. Den nynazistiske og nyfascistiske innflytelsen ble tydelig idet Roger Pearson satt som president i WACL mellom 1978 og 1980. Pearson konsoliderte nynazistenes makt for å avverge en motreaksjon fra moderate krefter i WACL. På samme tid ble nynazistene fordømt av blant andre norske WACL-medlemmer med fortid fra motstandsbevegelsen under den andre verdenskrig.
Eksklusjoner av medlemmer med forbindelser til høyreekstreme miljøer, spesielt i USA, åpnet for at mer moderate antikommunister, typisk med militær bakgrunn, kunne tilslutte seg WACL i 1980-årene. I midten av 1980-årene var WACL den ledende ikke-statlige leverandøren av våpen til antikommunistiske opprørbevegelser i det sørlige Afrika, Sentral-Amerika, Afghanistan og Det fjerne østen. 
Med kommunismens fall i Øst-Europa i begynnelsen av 1990-årene mistet WLFD storparten av sin betydning i Europa. På 2000-tallet er WLFD dominert av medlemmer fra Taiwan og Sør-Korea med en kritisk holdning til Kina og Nord-Korea. I 2011 hadde WLFD 134 avdelinger.
Akkulturasjon

Akkulturasjon (fra Latin ad- og cultura kultur) er endringer som skjer når grupper av mennesker med ulike kulturer kommer i kontakt over en lengre tidsperiode. Akkulturasjon benyttes når kulturene påvirker hverandre gjensidig, og brukes ofte synonymt med kulturpåvirkning. Ensidig kulturforandring omtales som kulturell assimilering.
Det skilles gjerne mellom akkulturasjon på gruppe- og individnivå. Akkulturasjonsprosesser studeres særlig i fag som sosialantropologi, etnologi, psykologi og sosiologi.
Drei Männer im Schnee

Handling

En styrtrik og noe eksentrisk industrimagnat, «Tobler», ønsker å teste hvordan mennesker ville behandle ham ham hvis det ikke var for pengene hans, og deltar under falskt navn i en konkurranse hans eget firma har utlyst og «vinner» dermed en skiferie på et luksushotell i Alpene. Han reiser dit, forkledd som en forholdsvis enkel mann av nedre middelklasse for å se hvordan hotellbetjeningen og gjestene vil ta imot ham.
Forvekslingene begynner da hans unge, vakre datter Hildegard advarer hotellet på forhånd om at hennes rike far vil besøke det forkledd som fattig. Det var imidlertid to prisvinnere i firmaets konkurranse; den andre er den arbeidsledige unge reklamemannen dr. Fritz Hagedorn. Da Hagedorn kommer til hotellet tror betjeningen og de andre gjestene at han er millionæren og behandler ham deretter, mens Tobler blir holdt for å være en simpel prisvinner som egentlig ikke hører hjemme på et så fint hotell og behandlet dårlig, bl.a. gitt et iskaldt kvistværelse, sjikanert av personalet og bedt om å utføre arbeidsoppgaver ved hotellet. Toblers tjener Johann kommer også til hotellet, forkledt som skipsreder, og forsøker å lette tilværelsen for sin arbeidsgiver. Hagedorn og Tobler slutter i løpet av oppholdet et tett vennskap, uten at Hagedorn kjenner Toblers riktige identitet.
Toblers datter og hans husholderske, Frau Kunkel, ankommer noen dager etter ham for å se hvordan han har det, og datteren forelsker seg straks i Hagedorn. På grunn av presset fra de andre gjestene blir Tobler kastet ut av hotellet, og reiser hjem til Berlin sammen med datteren, Johann og Frau Kunkel. Hildegard gjør før de reiser hotelldirektøren oppmerksom på forvekslingen, og det blir dermed klart for direktøren at han har kastet ut den ekte millionæren.
Den fortvilede Hagedorn reiser kort etter også hjem til Berlin. Etter å ha forsøkt å finne Hildegard blir han invitert hjem til Tobler sammen med moren. Tobler røper hvem han er, og samtidig kommer Hildegard inn og gir seg til kjenne som Toblers datter. Historien ender med en felles festmiddag, og Hagedorn og Hildegard blir forlovet. Tobler oppdager samtidig at han eier hotellet.
The Wonder of Fat

The Wonder of Fat er et musikkalbum med Deflower, utgitt i 2001. Dette er bandets debutalbum.
Stjørdal Kampsport

Stjørdal Kampsport er en kampsportklubb i Stjørdal, som ble startet høsten 2004 av Bjørn Terje Moen, Steffen Olsen og Per Arne Bratreit.
Klubben trener WTF-taekwondo, MMA og fitnessboksing.
Klubben startet opprinnelig opp som en ren taekwondo-klubb med innspill fra andre stiler, men fant fort ut at det var MMA som ville trekke folk.
Stjørdal Kampsport trente lenge i ett nedkjørt trimrom i Stjørdal kommunes idrettshall, men sommeren 2009 flyttet de inn i egne lokaler på Sutterøy i Stjørdal.
I tillegg til egne grupper med taekwondo, MMA og fitnessboksing, leier klubben i dag ut sine lokaler til Stjørdal Judo Klubb og Grupo Uniao Na Capoeira Stjørdal
Stjørdal Kampsport er nå nedlagt, men Steffen Olsen har videreført sitt engasjement blant annet i Taekwondo Team Stjørdal
Bjørn Terje Moen har drevet som instruktør flere steder siden klubben ble nedlagt, og startet Sans Trening, som foruten å ha kampsport, også hadde timer i Kettlebells og Crossfit. I 2014 flyttet han lokaliteter, endret navn til Låven AS og driver nå dette ifra sin egen låve i Skjelstadmark.
Afrikamesterskapet i fotball for kvinner 1991

Afrikamesterskapet i fotball for kvinner 1991 var den første gjennomføringen av Afrikamesterskapet i fotball for kvinner. Mesterskapet ble gjennomført som en ren cup, der lagene møttes hjemme og borte. Mesterskapet ble preget av mange forfall, og i realiteten var det bare 4 lag med i mesterskapet. Vinneren kvalifiserte seg til VM.
100-årene

50 | 60 | 70 | 80 | 90 ◄ 100 ► 110 | 120 | 130 | 140 | 150

-- 100 -- 101 -- 102 -- 103 -- 104 -- 105 -- 106 -- 107 -- 108 -- 109
Tiårsoversikt
Sparbu Rugby

Historie

Sparbu Rugby startet som Verdal rugby og  ble den 7. mars 2017 en del av  Sparbu Idrettslag, og byttet hjemmebane til Sparbu Aktivitetspark. 
12. november 2016 spilte herrelaget sin første treningskamp mot NTNUI Rugby, som oppvarmingskamp før finalen i Rugby League mellom Trondheim RK og Bodø RK.
Sparbu IL Damer hadde sin første trening i mai 2017. De spilte sin første treningskamp mot NTNUI Rugby 21.oktober 2017.

Herrelaget

5.plass i NM 7s Bergen 2017
x.plass Oslo Open 9s 2017
x.plass Lister League 2018 
x.plass Oslo Open 9s 2018
Stanisław I Leszczyński

Bakgrunn

Stanisław Leszczyński ble født som sønn av Anna Leszczyńska (født Jabłonowska) og grev Rafał Leszczyński av Lwów. Han tilhørte Huset Leszczyński. Før han ble konge bekledte han forskjellige embeder i kongeriket. Slik var han fra 1696 starost av Odolanów, fra 1697 kongerikets stormunnskjenk, og fra 1699 vojvod av Poznań. 
Ved et besøk i det svenske hovedkvarteret i Polen under den store nordiske krig vant han Karl XIIs tillit. Han så i ham en mulig kandidat til den polske tronen i stedet for den sittende kongen August den sterke som deltok i krigen på Russlands side.  Stanisław Leszczyński ble imidlertid ikke akseptert som konge av den polske adelen, som så på ham som en svensk vasall.

Konge av Polen

Etter svensk press og våpentrusler ble han allikevel valgt til polsk konge i juli 1704, noe som førte til en intern tronfølgerkrig parallelt med krigen med svensker og russere. Etter Karl XIIs nederlag i slaget ved Poltava i 1709 tok August den sterke tilbake tronen med hjelp av Peter den store og med støtte fra majoriteten av den polske adelen. Stanisław Leszczyński måtte da forlate Polen. 
Hans familie bodde i perioden 1709-1720 i Svensk Pommern og i Sverige, hvorav tre år i Kristianstad.

Pfalz-Zweibrücken, Lorraine

I årene 1714–1720 forvaltet Stanisław Leszczyński den pfalziske slektens hertugdømme Pfalz-Zweibrücken. Etter at August den sterke døde, ble Stanisław Leszczyński igjen valgt til polsk konge i 1733 med støtte fra sin svigersønn Ludvig XV av Frankrike som var gift med Leszczyńskis datter Marie Leszczyńska. 
Under den polske tronfølgekrig ble han fordrevet av russerne og abdiserte i 1736, men fikk beholde kongetittelen da dette gikk inn i vilkårene i fredsavtalen i Wien fra 1738, som ble bekreftet i 1738. 
Han fikk også Lorraine som hertugdømme på livstid da hans sigersønn Ludvig XV hadde erobret dette fra Østerrike under den polske arvefølgekrigen. 
Ved hans død ble dette annektert av Frankrike.
San Bautista (kommune)

Historie

San Bautista ble grunnlagt 15. mars 2010.

Regjeringen

Ordføreren (alcalde) i kommunen er Omar Negri (2010-2015).
Viftereim

I eldre motorer

Tidligere har det vært vanlig med reimdreven vifte i bilmotorer. Dette gjelder både luftkjølte og vannkjølte bensinmotorer og dieselmotorer. I en vannkjølt motor er viftas oppgave å gi en luftstrøm som skal kjøle radiatoren.
I et slikt oppsett drives vifta av en reim fra et drivhjul koblet direkte på motorens veivaksel til viftas drivhjul, slik at viftas turtall blir proporsjonalt med motorens turtall. Denne reima kalles viftereim, og driver ofte også dynamo og eventuell vannpumpe.

Vannavkjølte motorer

I nyere, vannkjølte motorer har det imidlertid blitt vanlig med en elektrisk drevet, termostatstyrt vifte i stedet for en direktedreven vifte. Et vanlig oppsett er da å ha en enkelt reim som driver vannpumpe og dynamo, evt. servopumpe, air conditioning og kompressor. Selv om reima ikke driver vifta i et slikt oppsett, er det relativt vanlig å kalle også denne reima for viftereim. Noen motorer har også flere enn én slik drivreim.
Formel 1-sesongen 2019

Endringer for konstruktører

Red Bull Racing avsluttet det 12 år lange samarbeidet sitt med Renault for levering av  motor etter sesongen 2018. Videre vil de benytte seg av motorer levert av Honda, slik Toro Rosso har gjort den foregående sesongen .
Ved midten av sesongen 2018 ble Force India-Mercedes ble satt under administrasjon 27. juli på grunn av finansielle problemer. De ble kjøpt ut av en investorgruppe ledet av Lawrence Stroll , faren til Lance Stroll, og gitt det nye navnet Racing Point Force India fra runde 13 i Belgia .

Endringer av førere

Sommeren 2018 ble det utløst et overgangsmarked som F1 ikke har sett på mange år, der flere større profiler byttet lag til sesongen 2019. Blant annet gikk Kimi Räikkönen fra Ferrari til Alfa Romeo Sauber i et bytte med Charles Leclerc.  Daniel Ricciardo blir lagkamerat med Nico Hülkenberg i Renault, og Robert Kubica gjør come back i Williams, etter en skade som har holdt han borte fra sporten i flere år. Daniil Kvyat kommer også tilbake da han skal kjøre for Toro Rosso. Videre er det 4 nye førere for sesongen; topp 3 fra Formel 2 sesongen 2018, George Russsell, Lando Norris og Alexander Albon, samt tidligere testfører for Ferrari, Antonoio Giovinazzi.
Salangtunnelen

Ulykker

Under Den afghansk-sovjetiske krig (1979–1989) var Salangtunnelen en viktig militær forbindelse til Sør-Afghanistan, men også et utsatt punkt for bakholdsangrep fra Mujahedin. 3. november 1982 omkom anslagsvis 64 sovjetiske soldater og 112 afghanere i en brann i tunnelen. Sannsynligvis etter en kollisjon eksploderte en tankbil, og brannen spredde seg til en militærkolonne.
Etter at Sovjetunionen trakk seg ut av Afghanistan i 1989, forfalt Salangtunnelen på grunn av manglende vedlikehold. Under krigføringen mellom Nordalliansen og Taliban i 1997–98 ble tunnelportalene og ventilasjonsanlegget ødelagt, og den mørke tunnelen kunne deretter bare passeres til fots. Etter dette måtte biltransport ta en 300 km lang omvei, og transport mellom Kabul og Nord-Afghanistan tok 72 timer mot 10 timer da tunnelen var åpen. Etter at Taliban var slått, ble tunnelen satt i stand igjen av mannskaper fra blant annet Afghanistan, USA, Russland og Frankrike, og tunnelen ble gjenåpnet 19. januar 2002.
6. februar 2002, bare noen uker etter gjenåpningen, førte snøras vet tunnelens søndre åpning til at flere hundre mennesker ble innestengt i tunnelen. De fleste ble reddet, men flere mennesker frøs ihjel eller omkom på grunn av eksosforgiftning.
I februar 2010 omkom minst 28 mennesker etter at det gikk snøras på begge sider av Salangtunnelen. Enkelte av de omkomne døde av eksosforgiftning eller frøs ihjel i biler som var innestengt i tunnelen.
Venustus

Utseende

Middelsstore, kraftige, matte, lyst brunlige trebukker. Antennene er nokså kraftig og lengre enn kroppen. Pronotum er rektangulært sett ovenfra. Dekkvingene har markerte, litt utstående "skuldre" og er avsmalnende bakover.

Utbredelse

Slekten er utbredt i Mellom-Amerika og det nordlige Sør-Amerika, fra Honduras i nord til Ecuador i sør.
Senit

Senit (Zenit) er det punktet på himmelen som er loddrett over observatøren (elevasjon 90°); det vil si en loddrett linje trukket gjennom observatøren og videre ut i verdensrommet treffer himmelhvelvningen.
Det motsatte punktet (loddrett under observatøren) kalles nadir.
Commonwealth Edison

Commonwealth Edison (ComEd) er et amerikansk energiselskap som betjener 3,8 millioner kunder i Chicago og Nord-Illinois.
Selskapet ble stiftet i september 1907, men sporer sin historie tilbake til Western Edison Light Company, en av flere virksomheter eiet av oppfinneren Thomas Edison. Selskapet har siden 2000 vært eiet av Exelon.
Sant Ravidas Nagar (distrikt)

Demografi

Ved folketellingen i 2011 var det 1 554 203 innbyggere i distriktet, mot 1 353 705 i 2001. Den urbane befolkningen utgjør 14,73 % av befolkningen.
Barn i alderen 0 til 6 år utgjorde 15,70 % i 2011 mot 20,21 % i 2001. Antallet jenter i den alderen per tusen gutter er 916 i 2011.
Almeidaia

Utseende

Ganske store (vingespenn 90-100 millimeter), slanke og langvingede, særpreget utseende påfuglspinnere. Ulikt mange andre Arsenurinae er hannenes forvinger bare ubetydelig sigdformede, og begge kjønn mangler stjerter på bakvingene. Forvingen er lang og forholdsvis smal, elengant en tanke sigdformet med helt jevn kant. Den er hvit innerst men går gradvis over til rødbrunt. Bakvingen er forholdsvis liten og rund, mest hvit men rødbrun ved ytterkanten.

Utbredelse

Slekten er utbredt i Brasil.
The Piano Rolls

The Piano Rolls er en samling soloinnspillinger av Jelly Roll Morton som opprinnelig ble gjort 1923–24 på pianoruller. Opptakene ble gjort den 22. og 23. februar 1997 av musikkforskeren Artis Wodehouse i Academy of Arts and Letters i New York for Nonesuch.
For å få en så autentisk innspilling som mulig ble alle tilgjengelige historiske skjellakkplater av Morton analysert ved hjelp av datateknikk for å få informasjoner om hvordan han hadde brukt pedal, anslag, dynamikk og rytmikk. Sammen med informasjonen fra pianorullene ble resultatet brukt til å styre et Disklavier, utstyrt med mikrofoner. Innspillinger med George Gershwin ble produsert på liknende måte.
Sjanti

Sjantien  (Shanty, Sea shanties, eller chanty eller chantey, av det franske ordet chanter, 'å synge') var arbeidssangen på seilskutene. Sjøfolk kunne nok synge viser på frivakta også, men sjantien ble brukt til arbeid, og var et middel til å få et lite og utslitt mannskap til å yte maksimalt. Arbeidssang kan brukes til å lette arbeid på mange måter, men den vanligste er gjennom rytmen.
I sangbøker kan sjantiene være inndelt i en stor mengde kategorier etter hvilket arbeid de ble brukt til. Det kan være snakk om pumpesjantier, varpesjantier, gangspillsjantier, rykkesjantier, halesjantier og hivesjantier, men dersom vi ser på sangens konkrete funksjon i forhold til arbeidet, kan vi stort sett dele dem inn i bare tre grupper:
Arbeid som går i jevn takt, trenger en sang som går i jevn marsjtakt eller valsetakt. Slike sanger kaller vi generelt arbeidstaktsang eller taktsjantier. De kan brukes til pumping, gangspill, varping etc. Eksempel på slike sjantier er: Santianna, Rio Grande, Svineper, A rowing, Homeward bound og mange flere.
Andre, tyngre arbeid kunne trenge at alle tok et kraftig rykketak samtidig. Da trenger man et signal, for eksempel «Å hå!» Dersom man bruker sang i stedet for arbeidsropet, kaller vi det arbeidsropsang. Blant sjantiene finner vi to typer ropsang, halesjanti og rykkesjanti (på engelsk longhawl og shorthawl).
Halesjantien brukes når det trengs en lang rekke rykketak, for eksempel ved heising av tunge seil. Disse sjantiene består av en lang rekke sololinjer med korlinjer mellom. Sjantimannen sang eller improviserte sololinjene mens hele gjengen sang med i korpartiene, som inneholdt to signal til rykketak. Eksempel på halesjantier er Ane Madam, Reuben Ranzo, Sally Brown, Blow the man down og flere.
Ved stramming av slakk rigg eller seilrulling var et kraftig rykketak nok. Rykkesjantien består derfor bare av en sololinje etterfulgt av en korlinje med rykketaket som et brøl til slutt. Fra norske skuter kjenner vi bare noen få slike sjantier: Paddy Doyle og Hanging Johnny er eksempler.
I sjantien er teksten helt underordnet funksjonen. Derfor fikk mange sjantier først logisk og sammenhengende tekst etter at seilskutetiden var over. Da overlevde sjantiene fordi de var velegnet som allsang.
Henrik Wergeland var visstnok den første i Norge som viet sjømannssangene spesiell oppmerksomhet. Han diktet også selv i sjanti-stil og nyttet tradisjonelle omkved og melodier. Han utgav også den første samling med sanger for sjømenn i 1839: Samling af Sange og Digte for den norske Sjømand. Et av hans kjente dikt fra dødsleiet, «Sidste Reis» er skapt i tradisjonen fra sjømannsvisene.